ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ Το ετήσιο πρόγραμμα εργασιών της Ένωσης για την ευρωπαϊκή τυποποίηση /* COM/2013/0561 final */





ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ ΚΑΙ ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ Το ετήσιο πρόγραμμα εργασιών της Ένωσης για την ευρωπαϊκή τυποποίηση (Κείμενο που παρουσιάζει ενδιαφέρον για τον ΕΟΧ) 1. Εισαγωγή Στόχος της Ευρώπης είναι η δημιουργία ανάπτυξης και θέσεων απασχόλησης με τρόπο έξυπνο, βιώσιμο και χωρίς αποκλεισμούς, μέσω της στρατηγικής «Ευρώπη 2020»[1] και των εμβληματικών πρωτοβουλιών της. Η σημασία της τυποποίησης για την απασχόληση, την ανάπτυξη και την οικονομική ανάκαμψη επιβεβαιώθηκε πρόσφατα στο έγγραφο της Επιτροπής για την επικαιροποίηση της βιομηχανικής πολιτικής «Μια ισχυρότερη ευρωπαϊκή βιομηχανία για την ανάπτυξη και την οικονομική ανάκαμψη», που εκδόθηκε τον Οκτώβριο του 2012[2]. Από την έρευνα στην παραγωγή, από τον παραγωγό στον καταναλωτή, από την Ευρώπη προς τον υπόλοιπο κόσμο, τα ευρωπαϊκά πρότυπα αίρουν φραγμούς, διασφαλίζουν τους χρήστες, προστατεύουν το περιβάλλον, εξασφαλίζουν τη διαλειτουργικότητα, μειώνουν το κόστος και ενθαρρύνουν τον ανταγωνισμό. Μελέτες δείχνουν ότι η τυποποίηση προσθέτει μεταξύ 0,3 % και 1 % του ΑΕγχΠ[3], βοηθώντας τη βιομηχανία στην επίτευξη του στόχου συμβολής κατά 20 % του ΑΕγχΠ της ΕΕ μέχρι το 2020[4]. Προκειμένου να εξασφαλιστεί ότι το ευρωπαϊκό σύστημα τυποποίησης μπορεί να αντιμετωπίσει τις σημερινές προκλήσεις της ταχείας καινοτομίας, της βιωσιμότητας, της σύγκλισης των τεχνολογιών και του έντονου παγκόσμιου ανταγωνισμού, η Επιτροπή πρότεινε μια δέσμη μεταρρυθμίσεων το 2011[5], συμπεριλαμβανομένου ενός νέου κανονισμού ο οποίος τέθηκε σε ισχύ από την 1η Ιανουαρίου 2013[6]. Αυτή η μεταρρύθμιση αποσκοπούσε στο να καταστεί το σύστημα πιο περιεκτικό, να μπορεί να ανταποκρίνεται καλύτερα, να είναι πιο διαφανές, με μεγαλύτερη ευελιξία και με ευρύτερο πεδίο. Μια καινοτομία της μεταρρύθμισης είναι η υποχρέωση της Επιτροπής να θεσπίζει το ετήσιο πρόγραμμα εργασιών της Ένωσης για την ευρωπαϊκή τυποποίηση. Το παρόν πρόγραμμα εργασίας προσδιορίζει στρατηγικές προτεραιότητες για την ευρωπαϊκή τυποποίηση, λαμβάνοντας υπόψη τις μακροπρόθεσμες στρατηγικές της Ένωσης για ανάπτυξη και καθορίζει στόχους για τη διεθνή διάσταση της ευρωπαϊκής τυποποίησης για την υποστήριξη των πολιτικών και της νομοθεσίας της Ένωσης. Αναφέρει τα ευρωπαϊκά πρότυπα και άλλα προϊόντα τυποποίησης που η Επιτροπή προτίθεται να ζητήσει από τους ευρωπαϊκούς οργανισμούς τυποποίησης (ΕΟΤ) — CEN, CENELEC και ETSI — κατά το επόμενο έτος, καθώς και τους ειδικούς στόχους και πολιτικές που υποστηρίζουν. Αυτό αφορά πρωτίστως πρότυπα που παρέχουν το τεκμήριο της συμμόρφωσης με τις απαιτήσεις της ενωσιακής νομοθεσίας εναρμόνισης. Η Επιτροπή στηρίζει, επίσης, τις ευρωπαϊκές δραστηριότητες τυποποίησης που συμβάλλουν στην επίτευξη άλλων στόχων πολιτικής της ΕΕ και το παρόν πρόγραμμα εργασίας καλεί τους ΕΟΤ να ξεκινήσουν δραστηριότητες σε όλους τους τομείς προτεραιότητας, συμπεριλαμβανομένων εκείνων που δεν διαθέτουν τις απαιτούμενες νομικές διατάξεις για την υποστήριξη επίσημης αίτησης τυποποίησης (εντολή) της Επιτροπής. Τα ευρωπαϊκά πρότυπα που έχουν αναπτυχθεί από τους ΕΟΤ με πρωτοβουλία επιχειρήσεων, εθνικών οργανισμών τυποποίησης ή άλλων παραγόντων που δεν συνδέονται με τις πολιτικές της ΕΕ δεν καλύπτονται στο παρόν πρόγραμμα εργασίας. Το παρόν ετήσιο πρόγραμμα εργασίας προβλέπει μελλοντικές κατευθύνσεις και δράσεις με όσο το δυνατόν μεγαλύτερη ακρίβεια. Οι εν λόγω προσανατολισμοί δεν έχουν επιπτώσεις στον προϋπολογισμό πέραν της ήδη προβλεπόμενης και η στήριξη των εργασιών εξαρτάται από τη διαθεσιμότητα χρηματοδότησης και την υποβολή ποιοτικών προτάσεων και τη συμφωνία με τους σχετικούς ΕΟΤ, τους εθνικούς φορείς τυποποίησης ή άλλους οργανισμούς που προβλέπονται στον κανονισμό. Σε περιπτώσεις επείγουσας ανάγκης, π.χ. ύστερα από επίσημες ενστάσεις για εναρμονισμένα πρότυπα, η Επιτροπή μπορεί να εκδώσει εντολές που δεν προβλέπονται στο παρόν πρόγραμμα εργασίας. Η διαφάνεια που επιφέρει η δημοσίευση του παρόντος προγράμματος εργασίας της Ένωσης αναμένεται να αυξήσει την αποτελεσματικότητα και τον καλύτερο προγραμματισμό των εργασιών. Παράλληλα, η Επιτροπή προτίθεται: – να αναζητήσει βελτιώσεις ως προς τις συμφωνίες-πλαίσια εταιρικής σχέσης με τους ΕΟΤ, οι οποίες εκπνέουν φέτος, για να διατηρηθεί η υψηλότερη δυνατή ποιότητα, ενώ παράλληλα θα συνεχίσει να μειώνει τον μέσο χρόνο που απαιτείται για την ανάπτυξη προϊόντων τυποποίησης· – να διοργανώσει προσκλήσεις υποβολής προτάσεων σχετικά με την ευρωπαϊκή εκπροσώπηση των ΜΜΕ, των καταναλωτών και περιβαλλοντικών και κοινωνικών οργανώσεων στο έργο της τυποποίησης. Εκτός του ότι έτσι θα διευκολύνει τη συμμετοχή των ΜΜΕ με την παροχή χρηματοδότησης, η Επιτροπή θα συνεχίσει επίσης να υποστηρίζει ειδικά σχέδια για τη διευκόλυνση της πρόσβασης και της συμμετοχής των ΜΜΕ στην τυποποίηση· – να συνεχίσει τις εργασίες για την τυποποίηση των ΤΠΕ μέσω της πολυμερούς πλατφόρμας φορέων[7], μία ακόμη από τις καινοτομίες της δέσμης τυποποίησης του 2011. Ο μόνιμος διάλογος μεταξύ των δημόσιων αρχών, των ενδιαφερομένων και των οργανισμών για την ανάπτυξη προτύπων, συμπεριλαμβανομένων των παγκόσμιων φόρουμ και των κοινοπραξιών, έχει αποδειχθεί, στο σύντομο χρονικό διάστημα από τη θέσπισή του, ότι ήταν σε θέση να ανταποκρίνεται στην ταχεία φύση των εξελίξεων σε αυτόν τον τομέα. Έχει καταρτιστεί αναλυτικό κυλιόμενο σχέδιο για την τυποποίηση στον τομέα των ΤΠΕ, το οποίο επικαιροποιείται, επιτρέποντας έτσι στην Ευρωπαϊκή Ένωση να ανταποκρίνεται στον ταχέως εξελισσόμενο ψηφιακό κόσμο. Πριν από το τέλος του 2013, η Επιτροπή θα διενεργήσει ανεξάρτητη επισκόπηση της διακυβέρνησης του συστήματος τυποποίησης για να αξιολογήσει κατά πόσον οι στρατηγικοί στόχοι της μεταρρύθμισης έχουν επιτευχθεί. Θα αξιολογήσει εάν, σε μια πιο μακροπρόθεσμη προοπτική, το ευρωπαϊκό σύστημα τυποποίησης είναι σε θέση να προσαρμόζεται στο ταχέως εξελισσόμενο περιβάλλον και να συμβάλει στους στρατηγικούς εσωτερικούς και εξωτερικούς στόχους της Ευρώπης, ιδίως στους τομείς της βιομηχανικής πολιτικής, της καινοτομίας και της τεχνολογικής ανάπτυξης. Θα εξετάσει, επίσης, εάν το ευρωπαϊκό σύστημα τυποποίησης είναι επαρκές, από την άποψη των αναγκών της αγοράς, της περιεκτικότητας και της αντιπροσωπευτικότητας. Τα αποτελέσματα της ανεξάρτητης επανεξέτασης θα αξιολογηθούν από την Επιτροπή, ώστε να εντοπιστούν οι επιλογές που θα μπορούσαν να βελτιώσουν περαιτέρω το ευρωπαϊκό σύστημα τυποποίησης και την ικανότητά του να στηρίζει τους στρατηγικούς στόχους της πολιτικής. 2. Στρατηγικές προτεραιότητες για την ευρωπαϊκή τυποποίηση 2.1. Μια ισχυρότερη ευρωπαϊκή βιομηχανία για την ανάπτυξη και την οικονομική ανάκαμψη, Στην πρόσφατη επικαιροποίηση της ανακοίνωσης για τη βιομηχανική πολιτική της Επιτροπής υπογραμμίστηκε η ανάγκη για την ανάπτυξη προτύπων για νέες τεχνολογίες, πριν από την πρώτη εισαγωγή τους στην αγορά. Η Επιτροπή εντόπισε έξι ταχέως αναπτυσσόμενους τομείς για δράσεις προτεραιότητας: προηγμένες τεχνολογίες βιομηχανικής παραγωγής, βασικές τεχνολογίες γενικής εφαρμογής, προϊόντα βιολογικής προέλευσης, βιώσιμη βιομηχανική και κατασκευαστική πολιτική και πρώτες ύλες, καθαρά οχήματα και ευφυή δίκτυα. 2.1.1. Προηγμένες τεχνολογίες μεταποίησης Η ειδική ομάδα για προηγμένες τεχνολογίες μεταποίησης για καθαρή παραγωγή, η οποία υπάγεται στην Επιτροπή, θα προσδιορίσει εάν η περαιτέρω τυποποίηση θα μπορούσε να συμβάλει στην αφομοίωση από την αγορά. Αργότερα, η Επιτροπή αναμένει την έναρξη μελέτης σκοπιμότητας για τις ευρωπαϊκές και τις διεθνείς δραστηριότητες τυποποίησης στον τομέα αυτό. 2.1.2. Βασικές τεχνολογίες γενικής εφαρμογής (ΒΤΓΕ) Κατά τη διάρκεια του προσεχούς έτους η Επιτροπή θα εξετάσει πού η περαιτέρω τυποποίηση στον τομέα των βασικών τεχνολογιών γενικής εφαρμογής θα μπορούσε να συμβάλει στην εξασφάλιση της έγκαιρης ανάπτυξης της εσωτερικής αγοράς των προϊόντων που βασίζονται στις ΒΤΓΕ, μία από τις πτυχές που καλύπτει η πρωτοβουλία της Επιτροπής για την αναθεώρηση της νομοθεσίας της εσωτερικής αγοράς για βιομηχανικά προϊόντα[8]. Μέσω των ερευνητικών δομών και της χρηματοδότησης προγραμμάτων της, η Επιτροπή θα στηρίξει την ανάπτυξη ευρωπαϊκών προτύπων για τις μεθοδολογίες χαρακτηρισμού νανοϋλικών σε μεταποιημένη μορφή, που είναι αναγκαίες για τη δοκιμή τοξικότητας και οικοτοξικότητας, τις μεθόδους δειγματοληψίας και μέτρησης της έκθεσης και τις μεθόδους προσομοίωσης της έκθεσης σε νανοϋλικά. Είναι αναγκαία η συνεκτική προσέγγιση με δραστηριότητες στο πλαίσιο του ΟΟΣΑ , και οι ΕΟΤ θα πρέπει να συνεργάζονται στενά με τους διεθνείς οργανισμούς τυποποίησης. 2.1.3. Προϊόντα βιολογικής προέλευσης Η δημιουργία μιας εσωτερικής αγοράς για τα προϊόντα βιολογικής προέλευσης απαιτεί την ανάπτυξη προτύπων και την επικαιροποίηση των κανονιστικών ρυθμίσεων. Η Επιτροπή αναμένει από τους ΕΟΤ να συνεχίσουν τις εργασίες όσον αφορά τις εντολές για βιοκαύσιμα και προϊόντα βιολογικής προέλευσης, συμπεριλαμβανομένων των βιοκαυσίμων εν γένει, καθώς και τις ειδικές εντολές για βιοπολυμερή, λιπαντικά, διαλύτες και επιφανειοδραστικές ουσίες. Πρέπει επίσης να εξεταστούν θέματα, όπως η προ-τυποποιητική έρευνα για την ανάπτυξη μεθόδων δοκιμής που εφαρμόζονται για τη μέτρηση του περιεχομένου βιολογικής προέλευσης και τα λειτουργικά χαρακτηριστικά και τα κριτήρια αειφορίας καινοτόμων προϊόντων βιολογικής προέλευσης π.χ. βιοπολυμερή, λιπαντικά, διαλύτες και επιφανειοδραστικές ουσίες. Τα έλαια πυρόλυσης και τα φύκια θα μπορούσαν επίσης να είναι τομείς τυποποίησης που συνδέονται με τα προϊόντα βιοκαυσίμων. 2.1.4. Βιώσιμη βιομηχανική πολιτική, κατασκευές και πρώτες ύλες 2.1.4.1. Προϊόντα του κατασκευαστικού τομέα Τα ευρωπαϊκά πρότυπα θα πρέπει να προσαρμόζονται στις νέες απαιτήσεις, λαμβάνοντας υπόψη τις πτυχές που αφορούν τη βιωσιμότητα των προϊόντων του κατασκευαστικού τομέα, των διαδικασιών και των έργων, καθώς και καινοτόμα προϊόντα, έτσι ώστε να ενισχυθεί η εσωτερική αγορά. Η Επιτροπή έχει παράσχει τεχνική εμπειρογνωμοσύνη όσον αφορά την προετοιμασία του σχεδίου οριζόντιου προτύπου για τον προσδιορισμό των εκπομπών των ρυθμιζόμενων επικίνδυνων ουσιών στα δομικά προϊόντα. Για να ενισχυθεί η ανταγωνιστικότητα των κατασκευαστικών υπηρεσιών της ΕΕ η Επιτροπή θα προωθήσει τη διεθνή υιοθέτηση των ευρωκωδίκων (πρότυπα διαρθρωτικού σχεδιασμού) στο πλαίσιο του σχεδίου δράσης για τη βιώσιμη ανταγωνιστικότητα του κατασκευαστικού τομέα[9]. Στην έρευνα ΤΟΡ-10 της Επιτροπής[10] στα τέλη του 2012, ορισμένοι από τους ερωτηθέντες ανέφεραν ότι, κατά τη γνώμη τους, το πλήρες όφελος από την απλούστευση που απορρέει από την τελευταία αναθεώρηση των ρυθμίσεων για τα δομικά προϊόντα εξαρτάτο από την επικαιροποίηση του ευρωπαϊκού προτύπου για την εκτέλεση κατασκευών από χάλυβα ή αλουμίνιο. Η Επιτροπή θα συμβουλευτεί τους ενδιαφερομένους και μπορεί να ζητήσει την ταχεία επικαιροποίηση του προτύπου. 2.1.4.2. Χάλυβας Τα ευρωπαϊκά πρότυπα θα μπορούσαν να προωθήσουν την αειφόρο παραγωγή προϊόντων χαλύβδινων κατασκευών. Η βιομηχανία χάλυβα αναπτύσσει ήδη το σήμα για τα προϊόντα κατασκευών από χάλυβα — SustSteel. Η Επιτροπή θα εξετάσει τη δυναμική του SustSteel για την τόνωση του μεριδίου αγοράς των ευρωπαϊκών βιώσιμων προϊόντων κατασκευών από χάλυβα και μπορεί να ζητήσει ειδικές δραστηριότητες τυποποίησης. 2.1.4.3. Οικολογικός σχεδιασμός/Συνδεόμενα με την ενέργεια προϊόντα Διάφορα προϊόντα καλύπτονται στο πλαίσιο της οδηγίας οικολογικού σχεδιασμού[11], συμπεριλαμβανομένων των κινητήρων, των αντλιών, των ανεμιστήρων, των προϊόντων φωτισμού και των ειδών οικιακής χρήσης. Ωστόσο, όσον αφορά τη χρήση ενέργειας, η οδηγία εξετάζει όλες τις περιβαλλοντικές πτυχές, συμπεριλαμβανομένης της αποδοτικότητας υλικών και πόρων. Από αυτή την άποψη, τα πρότυπα που αφορούν την αποδοτικότητα των πόρων, όπως οι δείκτες ανακυκλωσιμότητας ή η ανθεκτικότητα των κατασκευαστικών στοιχείων ή άλλες περιβαλλοντικές παράμετροι (π.χ. εκπομπές ρύπων στον ατμοσφαιρικό αέρα) θα εξελιχθούν, ώστε να διευκολυνθεί ο χαρακτηρισμός δυνητικών απαιτήσεων οικολογικού σχεδιασμού σε άλλους τομείς. Η Επιτροπή θα εκπονήσει τεχνικές τροποποιήσεις της ισχύουσας εντολής σχετικά με τα εναρμονισμένα πρότυπα στο πεδίο του οικολογικού σχεδιασμού[12] για την υποστήριξη των ακόλουθων ρυθμίσεων για τα προϊόντα οικολογικού σχεδιασμού: · μικροί, μεσαίοι και μεγάλοι μετασχηματιστές ισχύος· · επαγγελματικοί θάλαμοι αποθήκευσης, ερμάρια αμμοβολής, ψυγεία, μονάδες συμπύκνωσης και ψυκτικές αίθουσες· · συστήματα αερισμού· · προϊόντα φωτισμού· · θερμαντήρες χώρου και νερού. Ανάλογα με την ανάπτυξη περαιτέρω εκτελεστικών μέτρων, μπορεί να εκπονηθούν πρόσθετες τεχνικές επικαιροποιήσεις για προϊόντα που καλύπτονται από την ισχύουσα εντολή. Στο πλαίσιο του προγράμματος εργασίας για τον οικολογικό σχεδιασμό 2012-14[13], θα εξεταστούν πιθανές απαιτήσεις για τον οικολογικό σχεδιασμό και/ή την επισήμανση της ενεργειακής απόδοσης για τις νέες ομάδες προϊόντων. Ο κατάλογος προτεραιοτήτων περιλαμβάνει προϊόντα παραθύρων, ευφυείς συσκευές/μετρητές, συσκευές συντήρησης κρασιών, ατμολέβητες, εξυπηρετητές επιχειρήσεων, ηλεκτρικά καλώδια και σχετικά με το νερό προϊόντα. Η Επιτροπή θα επικαιροποιήσει την εντολή για τον οικολογικό σχεδιασμό, ώστε οι τεχνικές τροποποιήσεις για συγκεκριμένα προϊόντα να μπορούν να εκδοθούν ως ενδείκνυται. 2.1.4.4. Ανακύκλωση αποβλήτων Νέα ευρωπαϊκά πρότυπα για τη διαβάθμιση της ποιότητας ανακυκλωμένων υλικών (π.χ. μέταλλα, ξύλο και υφάσματα) θα ενθαρρύνουν επίσης την ανάπτυξη της αγοράς. Η Επιτροπή αναμένει από τις νέες εργασίες τυποποίησης την ανάπτυξη και την επικύρωση (διεργαστηριακή σύγκριση) μεθόδων για: · τον χαρακτηρισμό των αποβλήτων για την επικίνδυνη ιδιότητα H 12 — αποδέσμευση τοξικού αερίου οξείας τοξικότητας κατηγορίας 1, 2 ή 3· · τον καθορισμό στοιχείων και ουσιών στα απόβλητα που αφορούν την υγεία και τους περιβαλλοντικούς κινδύνους, (επικίνδυνες ιδιότητες H 4, 5, 6, 7, 8, 10, 11, 13, 14)· · τα πρότυπα βιωσιμότητας και τοξικότητας για ανακυκλωμένα βιολογικά απόβλητα ή από αγροτικά υποπροϊόντα (εκτός των λιπασμάτων). 2.1.4.5. Μη ενεργειακές και μη γεωργικές πρώτες ύλες, Η ευρωπαϊκή σύμπραξη καινοτομίας για τις πρώτες ύλες[14], φέρνει σε επαφή τους ενδιαφερομένους προκειμένου να επιταχυνθεί η εμπορική αξιοποίηση τεχνολογικών και άλλων λύσεων. Η Επιτροπή προετοιμάζει στρατηγικό σχέδιο υλοποίησης με παρατηρήσεις των ενδιαφερόμενων μερών, το οποίο θα μπορεί να προβλέπει εργασίες τυποποίησης. 2.1.5. Καθαρά οχήματα και σκάφη Η ανακοίνωση CARS 2020[15] προβλέπει συντονισμένες δράσεις πολιτικής που στηρίζουν την εισαγωγή στην αγορά καθαρών οχημάτων, συμπεριλαμβανομένης της εξάπλωσης οχημάτων που συνδέονται με ηλεκτρικό ρεύμα και υβριδικών οχημάτων για τα οποία απαιτείται η έγκαιρη κατάρτιση προτύπων ή απαιτήσεων για υποδομές επαναφόρτισης. Για τη δέσμη μέτρων για την καθαρή ενέργεια για τις μεταφορές[16] απαιτείται η ανάπτυξη νέων ευρωπαϊκών προτύπων που θα ζητηθούν από την Επιτροπή. Οι διεθνείς συμφωνίες για κοινά πρότυπα και κανονισμούς, ιδίως στο πλαίσιο της ΟΕΕ/ΟΗΕ, θα συμβάλλουν στην εξοικονόμηση δαπανών και θα επιταχύνουν την ανάπτυξη της αγοράς. Η Επιτροπή έχει επίσης ξεκινήσει μια κοινή πρωτοβουλία με τις ΗΠΑ, την Κίνα και την Ιαπωνία, για να διερευνηθούν περαιτέρω κοινές κανονιστικές προσεγγίσεις για τα ηλεκτρικά οχήματα, όσον αφορά την ασφάλεια και τα περιβαλλοντικά ζητήματα. Η Επιτροπή θα διεξάγει προ-τυποποιητική έρευνα για την ασφάλεια των συσσωρευτών και την αποθήκευση υδρογόνου για εφαρμογή σε αυτοκίνητα. Αυτή η έρευνα θα παράσχει την επιστημονική και τεχνολογική βάση για θέματα σχετικά με την ασφάλεια των ηλεκτρικών εξαρτημάτων επαναφορτιζόμενων συστημάτων αποθήκευσης ενέργειας. Επίσης, στο πλαίσιο της διεθνούς συνεργασίας, ιδιαίτερα με τις ΗΠΑ, θα πραγματοποιηθεί προ-τυποποιητική έρευνα σχετικά με μεθοδολογίες μέτρησης και δοκιμής για τον χαρακτηρισμό των επιδόσεων των τεχνολογιών υδρογόνου και κυψελών καυσίμου. Θα παρέχει επίσης τεχνική συμβολή στην ανάπτυξη παγκόσμια τυποποιημένων/εναρμονισμένων κύκλων δοκιμών και διαδικασιών για όλα τα ελαφρά επαγγελματικά οχήματα και τα ηλεκτροφόρα οχήματα. 2.1.6. Ευφυή δίκτυα Χρειάζεται επαρκής υποδομή, συμπεριλαμβανομένων της αποθήκευσης και λύσεων για την εξισορρόπηση της ικανότητας, ώστε να ενσωματωθεί η ανανεώσιμη ενέργεια στο σύστημα ηλεκτρικής ενέργειας, να βελτιωθεί η ενεργειακή απόδοση και να αντιμετωπιστούν νέες απαιτήσεις. Χρειάζονται πρότυπα με τα οποία θα εξασφαλίζεται η διαλειτουργικότητα των ευφυών δικτύων σε διασυνοριακό επίπεδο, καθώς και ένα κοινό ελάχιστο σύνολο προτύπων. Τον Δεκέμβριο του 2012 η συντονιστική επιτροπή της ειδικής ομάδας για τα ευφυή δίκτυα που δημιουργήθηκε από την Επιτροπή το 2009[17] έλαβε παράταση της εντολής[18], ώστε να υποστηριχθεί η ανάπτυξη ευρωπαϊκών ευφυών δικτύων για την περίοδο 2013-14 και να αντιμετωπιστούν δύο κύρια θέματα: · μέθοδοι δοκιμής της διαλειτουργικότητας συστημάτων και χάρτης δοκιμών συμμόρφωσης, · εφαρμογή των μεθοδολογιών που έχουν αναπτυχθεί και μια δεύτερη σειρά προτύπων. Η Επιτροπή θα συμβάλει στο έργο αυτό υπό το πρίσμα των ευρωπαϊκών πολιτικών και του προγράμματος εργασίας του Διατλαντικού Οικονομικού Συμβουλίου σχετικά με τη διαλειτουργικότητα των ευφυών δικτύων και των ηλεκτρικών οχημάτων. 2.2. Ενίσχυση της εσωτερικής αγοράς αγαθών και υπηρεσιών Η εσωτερική αγορά αποτελεί καθοριστικής σημασίας κινητήρια δύναμη για την ανάπτυξη και την απασχόληση. Τα ευρωπαϊκά πρότυπα ενισχύουν την ανταγωνιστικότητα, με τη μείωση του κόστους παραγωγής, τη διασφάλιση της ποιότητας και της απόδοσης, καθώς και τη διάθεση καινοτόμων τεχνολογιών στην αγορά. Τα εναρμονισμένα πρότυπα προχωρούν περισσότερο: η συμμόρφωση εγγυάται, επίσης, το απαιτούμενο επίπεδο ασφάλειας των προϊόντων. 2.2.1. Ασφάλεια των παιδιών Η Επιτροπή θα ζητήσει την ανάπτυξη ευρωπαϊκών προτύπων για παιδικούς μάρσιπους, μαλακούς και με πλαίσιο μεταφορείς παιδιών πλάτης, παιδικά ριλάξ, κούνιες και παρόμοια είδη για την υποστήριξη της οδηγίας για τη γενική ασφάλεια των προϊόντων[19] (ΟΓΑΠ). Μπορεί επίσης να ζητηθούν πρότυπα για τις παιδικές χαρές και τον εξοπλισμό τους. 2.2.2. Ασφάλεια των άλλων καταναλωτικών προϊόντων Ενώ το σύστημα έγκαιρης προειδοποίησης για τα επικίνδυνα μη εδώδιμα προϊόντα — RAPEX — εξασφαλίζει ότι, πλέον, είναι πιο εύκολο τα εντοπίζονται τα επικίνδυνα προϊόντα και να απομακρύνονται από την αγορά της ΕΕ, η ασφάλεια στην πηγή εξακολουθεί να αποτελεί τον κύριο στόχο. Στο πλαίσιο της ΟΓΑΠ, η Επιτροπή αναμένει να υποβάλει αιτήματα για ευρωπαϊκά πρότυπα που να καλύπτουν τα τζάκια χωρίς καπνοδόχο που λειτουργούν με οινόπνευμα, τα κεριά, τις ψησταριές και τα έπιπλα εξωτερικού χώρου. Η σπουδαιότητα των θεμάτων αυτών υπογραμμίστηκε εκ νέου από την Επιτροπή στην εποπτεία της αγοράς και την δέσμη σχετικά με την ασφάλεια των προϊόντων, τον Φεβρουάριο του 2013[20], η οποία περιλαμβάνει πρόταση για την έκδοση νέου κανονισμού για την ασφάλεια των καταναλωτικών προϊόντων (ΚΓΑΠ). 2.2.3. Ποιότητα και ασφάλεια των ζωοτροφών και των τροφίμων Χρειάζονται νέα ή βελτιωμένα, παγκόσμια αποδεκτά πρότυπα για την ασφάλεια και την ποιότητα των τροφίμων, ώστε να συνεκτιμηθούν οι επιπτώσεις της παγκοσμιοποίησης στην παραγωγή τροφίμων, το εμπόριο και την κατανάλωση, καθώς και των βιολογικών προϊόντων διατροφής, που είναι όλο και περισσότερο παρόντα σε διεθνείς εμπορικές ανταλλαγές. Αυτό απαιτεί υψηλού επιπέδου έρευνα στον τομέα των προτύπων για την ασφάλεια των τροφίμων και νέες μεθοδολογίες και/ή υλικό αναφοράς που θα πρέπει να επικυρωθεί και πιστοποιηθεί ώστε να χρησιμοποιείται στους επίσημους ελέγχους των τροφίμων και των ζωοτροφών. Απαιτείται βελτίωση των υπαρχουσών μεθόδων, ανάπτυξη περαιτέρω τυποποιημένων μεθόδων ανάλυσης και επικύρωση των υφιστάμενων προτύπων στις νέες μήτρες τροφίμων, για να εξασφαλίζεται η ομοιόμορφη και αποτελεσματική εφαρμογή της νομοθεσίας της ΕΕ[21] σε όλα τα κράτη μέλη αλλά και ένα υψηλό επίπεδο ασφάλειας. Η Επιτροπή θα συμβάλει στην παροχή τεχνικής εμπειρογνωμοσύνης και στην υποβολή συνεργατικά επικυρωμένων μεθόδων για την ανίχνευση και τον προσδιορισμό ανεπιθύμητων ουσιών σε τρόφιμα και ζωοτροφές. 2.2.4. Καλλυντικά Στο πλαίσιο του κανονισμού για τα καλλυντικά[22], η Επιτροπή μπορεί να ζητήσει την ανάληψη ενεργειών τυποποίησης όσον αφορά τις ορθές πρακτικές παραγωγής και τη δειγματοληψία και την ανάλυση των καλλυντικών προϊόντων. 2.2.5. Σύνθεση των ινών των κλωστοϋφαντουργικών προϊόντων Στο πλαίσιο του κανονισμού για τα κλωστοϋφαντουργικά προϊόντα[23], η Επιτροπή αναμένει να εκδώσει εντολή τυποποίησης για την ποσοτική ανάλυση των μειγμάτων των υφάνσιμων ινών, δεδομένου ότι οι ισχύουσες μέθοδοι ποσοτικού προσδιορισμού των προτύπων EN ISO διαφέρουν από εκείνες που περιγράφονται στον κανονισμό. 2.2.6. Λιπάσματα Ο κύριος στόχος της μελλοντικής πρότασης για την αναθεώρηση του κανονισμού για τα λιπάσματα[24] είναι η διεύρυνση του πεδίου εφαρμογής, από τα ανόργανα λιπάσματα μόνο και σε άλλες κατηγορίες προϊόντων που επί του παρόντος καλύπτονται από εθνικούς κανόνες. Η Επιτροπή ενδέχεται να ζητήσει νέα πρότυπα για να καλυφθούν θέματα ορολογίας, ένας κατάλογος των ειδών ανά συγκεκριμένη κατηγορία προϊόντος, η περαιτέρω αποσαφήνιση των απαιτήσεων επισήμανσης, οι απαιτήσεις για τη χημική σύνθεση και τη γεωργική αποτελεσματικότητα όσο και μέθοδοι δοκιμής. Οι ΕΟΤ θα κληθούν να επαληθεύσουν ότι τα οριζόντια αναλυτικά πρότυπα που έχουν αναπτυχθεί για την ιλύ, τα βιοαποδομήσιμα απόβλητα και το έδαφος, είναι επίσης εφαρμόσιμα και στα οργανικά λιπάσματα και τα οργανικά βελτιωτικά εδάφους. Πρέπει να αναπτυχθούν και να επικυρωθούν ειδικές μέθοδοι για βιοτονωτικά φυτών και για ειδικά πρόσθετα λιπασμάτων. 2.2.7. Ασφάλεια των μηχανημάτων ανοικτής θάλασσας Η τυποποίηση είναι αναγκαία για να βελτιωθεί η ασφάλεια του εξοπλισμού της βιομηχανίας πετρελαίου και φυσικού αερίου ανοικτής θάλασσας. Μετά την απόρριψη της εντολής[25] στον τομέα του εξοπλισμού που χρησιμοποιείται στη βιομηχανία πετρελαίου και φυσικού αερίου ανοικτής θάλασσας από τους ΕΟΤ, η Επιτροπή θα ζητήσει τυποποίηση για ορισμένα συγκεκριμένα είδη του κρίσιμου για την ασφάλεια εξοπλισμού. 2.2.8. Αεροπορικές μεταφορές Ο κανονισμός για τη διαλειτουργικότητα[26] αφορά τον εκσυγχρονισμό του ευρωπαϊκού δικτύου διαχείρισης της εναέριας κυκλοφορίας. Τον Μάρτιο του 2013 εκδόθηκε εντολή[27] προς τους ΕΟΤ να αναπτύξουν, σε συνεργασία με τον Ευρωπαϊκό Οργανισμό Εξοπλισμού Πολιτικής Αεροπορίας (EUROCAE) και σε στενή συνεργασία με τον Ευρωπαϊκό Οργανισμό Ασφάλειας της Αεροπορίας (EASA), κατάλογο των ευρωπαϊκών προτύπων που προσδιορίζονται στον χάρτη πορείας του ευρωπαϊκού γενικού προγράμματος ATM και βρίσκονται στο στάδιο της ανάπτυξης από τον EUROCAE. Ο λεπτομερής κατάλογος των προτύπων παρατίθεται ως παράρτημα στην εντολή, αλλά θα τροποποιηθεί ανάλογα με την περιοδική επικαιροποίηση του γενικού προγράμματος ATM. Τα πρότυπα GNSS (EGNOS και GALILEO) για τις αερομεταφορές, του γενικού προγράμματος ΑΤΜ για το βήμα 2 και 3 «βασικές λειτουργικές αλλαγές», εξετάζονται στο τμήμα 2.2.13.2 και ορισμένα ειδικά πρότυπα ασφαλείας για τις αερομεταφορές εξετάζονται στο τμήμα 2.2.14 του παρόντος προγράμματος εργασίας. Τα εν λόγω ευρωπαϊκά πρότυπα θα πρέπει επίσης να προωθηθούν σε παγκόσμιο επίπεδο, κυρίως μέσω της Διεθνούς Οργάνωσης Πολιτικής Αεροπορίας (ΔΟΠΑ), έτσι ώστε να εξασφαλιστεί η διαλειτουργικότητα σε παγκόσμιο επίπεδο. Αναδεικνύεται μια παγκόσμια αγορά για τηλεκατευθυνόμενα εναέρια συστήματα (RPAS), με σημαντικό δυναμικό ανάπτυξης και απασχόλησης. Για υποστηριχθεί η υλοποίηση αυτής της δυναμικής, απαιτούνται πρότυπα για τη σταδιακή ενσωμάτωση των RPAS στο ευρωπαϊκό σύστημα διαχείρισης της εναέριας κυκλοφορίας. Αυτά θα εξεταστούν στον αναθεωρημένο χάρτη πορείας για την τυποποίηση του γενικού προγράμματος ATM. 2.2.9. Σιδηροδρομικές μεταφορές Για να αξιοποιηθεί πλήρως η δημιουργία ενός χώρου χωρίς εσωτερικά σύνορα, πρέπει να βελτιωθούν η διασύνδεση και η διαλειτουργικότητα των εθνικών σιδηροδρομικών δικτύων και η πρόσβαση σε αυτά. Απαιτούνται νέα ευρωπαϊκά πρότυπα για την υποστήριξη των εξής: · μέτρα για την πρόληψη της εξάπλωσης πυρκαγιών· · ευρωπαϊκό σύστημα άνευ εισιτηρίου και εισιτήριο κατά την αναχώρηση για τις σιδηροδρομικές μεταφορές. Η Επιτροπή θα υποβάλει πρόταση αναθεώρησης της τεχνικής προδιαγραφή διαλειτουργικότητας για άτομα μειωμένης κινητικότητας για να απλουστευτεί το περιεχόμενο και να διευκολυνθεί η εφαρμογή του. Η Επιτροπή επεξεργάζεται επίσης αυτήν την περίοδο πρωτοβουλία για την επιτάχυνση της διείσδυσης καινοτόμων λύσεων για την επίτευξη ενός πλήρως ολοκληρωμένου και διαλειτουργικού ευρωπαϊκού σιδηροδρομικού συστήματος. Θα περιλαμβάνει τον τρόπο με τον οποίο οι ευρωπαϊκές δραστηριότητες έρευνας και καινοτομίας, που καλύπτουν ολόκληρο τον κύκλο καινοτομίας, μπορούν να συντονιστούν καλύτερα και να εστιάσουν στην υποστήριξη τόσο του ενιαίου ευρωπαϊκού σιδηροδρομικού χώρου (SERA) όσο και της ανταγωνιστικότητας της ευρωπαϊκής σιδηροδρομικής βιομηχανίας. 2.2.10. Εναλλακτικά καύσιμα Θα χρειαστεί τυποποίηση για την εφαρμογή της δέσμης μέτρων «Καθαρή ενέργεια στις μεταφορές», συμπεριλαμβανομένης της ευρωπαϊκής στρατηγικής εναλλακτικών καυσίμων και της πρότασης οδηγίας για την ανάπτυξη υποδομής για τα εναλλακτικά καύσιμα[28]. Οι τεχνικές προδιαγραφές διαλειτουργικότητας των σημείων επαναφόρτισης και ανεφοδιασμού για την ηλεκτρική ενέργεια, το υδρογόνο, το LNG και το CNG, όπως αναφέρονται λεπτομερώς στην προτεινόμενη οδηγία θα πρέπει να προσδιορίζονται με ευρωπαϊκά πρότυπα που να είναι πλήρως συμβατά με τα σχετικά διεθνή πρότυπα. Ενώ οι ΕΟΤ εργάζονται ήδη επί της εντολής για την έγχυση του βιομεθανίου στο δίκτυο φυσικού αερίου και για την υψηλότερη ανάμειξη FAME σε καύσιμο ντίζελ για τα βαρέα επαγγελματικά οχήματα, για τα βιοκαύσιμα θα πρέπει επίσης να αναπτυχθούν πρότυπα για την υψηλότερη ανάμειξη αιθανόλης σε βενζίνη. Η Επιτροπή θα υποστηρίξει τις εργασίες τυποποίησης που αφορούν την έγχυση βιομεθανίου σε αγωγούς φυσικού αερίου, τη χρήση βιομεθανίου ως καυσίμου οχημάτων και μεθόδους μέτρησης της περιεκτικότητας βιομεθανίου στο δίκτυο φυσικού αερίου. Θα στηρίξει επίσης την ταχύτερη εισαγωγή στην αγορά προηγμένων εννοιών, με την εναρμόνιση και την ανάπτυξη προτύπων για τη φωτοβολταϊκή τεχνολογία. 2.2.11. Ασφάλεια υποδομών[29] Η Επιτροπή θα διαχειριστεί ένα δίκτυο ενδιαφερόμενων φορέων από τον χώρο της προστασίας υποδομών ζωτικής σημασίας σε εννέα θεματικούς τομείς (ασφάλεια των αερομεταφορών, εκρηκτικά, αντοχή των κατασκευών, χημικές και βιολογικές απειλές για το νερό, ραδιολογικές και πυρηνικές απειλές, σεισμοί, βιντεοεπιτήρηση και βιομετρικά στοιχεία). Οι εργασίες για τις κατευθυντήριες γραμμές δοκιμών, τα κοινά πρωτόκολλα δοκιμών, τις δοκιμές προτύπων και τις συστάσεις για την πιστοποίηση και τις απαιτήσεις πολιτικής θα υποστηρίξουν επίσης τις υπάρχουσες και μελλοντικές εντολές. Η Επιτροπή μπορεί επίσης να ζητήσει τη γνώμη των ενδιαφερομένων σχετικά με την οδηγία για τη διαχείριση της υποδομής για την οδική ασφάλεια[30] και αυτό θα μπορούσε να οδηγήσει στην εντολή για ένα κοινό σύστημα πιστοποίησης επιδόσεων ασφάλειας του οδικού δικτύου. Σε δεύτερο στάδιο θα είναι δυνατή η θέσπιση απαιτήσεων που θα εξασφαλίζουν ένα ελάχιστο επίπεδο ασφάλειας σε όλο το διευρωπαϊκό οδικό δίκτυο, με την επιφύλαξη των απαιτήσεων του κανονισμού για τα προϊόντα του κατασκευαστικού τομέα[31]. 2.2.12. Ασύρματες επικοινωνίες Η ανάπτυξη και η επικαιροποίηση εναρμονισμένων προτύπων στο πλαίσιο των υφιστάμενων εντολών είναι ουσιαστικής σημασίας. Η Επιτροπή μπορεί να καταρτίσει νέες εντολές σχετικά με: (1) την ανάπτυξη και συντήρηση των προτύπων κινητής επικοινωνίας (UMTS, LTE, προηγμένο LTE κ.λπ.) στο πλαίσιο του έργου εταιρικής συνεργασίας 3ης γενιάς (3GPP), (2) την αποτελεσματική χρήση του ραδιοφάσματος για τη συνύπαρξη των υπηρεσιών κινητής επικοινωνίας και της λειτουργίας του ραδιοεξοπλισμού και των ραδιοφωνικών δεκτών σε παρακείμενες ζώνες συχνοτήτων. 2.2.13. Χώρος στην υπηρεσία των πολιτών[32] 2.2.13.1. Πρότυπα για την ανάντη και την κατάντη διαστημική βιομηχανία Η τυποποίηση στον τομέα του διαστήματος αφορά τις προτεραιότητες που ορίζονται στη στρατηγική της ΕΕ στον τομέα του διαστήματος στο πλαίσιο της ευρωπαϊκής πολιτικής για τη διαστημική βιομηχανία. Οι ανάγκες προσδιορίζονται στην εντολή για την ανάπτυξη τυποποίησης όσον αφορά τη διαστημική βιομηχανία[33], η οποία καλύπτει την περίοδο 2011-13. Ωστόσο, εάν κριθεί σκόπιμο, η Επιτροπή μπορεί να παρατείνει την εντολή έως το 2014-15. Στο πλαίσιο αυτής της εντολής, οι ΕΟΤ θα πρέπει να εξετάσουν ένα φάσμα θεμάτων, μεταξύ των οποίων και τους δέκτες πλοήγησης και εντοπισμού θέσης, τον συνδυασμό της πλοήγησης και του εντοπισμού θέσης με τις τηλεπικοινωνίες, την ανταλλαγή πληροφοριών, τους μορφότυπους δεδομένων, την ολοκλήρωση των δορυφορικών συστημάτων κινητής, σταθερής και παγκόσμιας πλοήγησης, την πλανητική προστασία, την παρακολούθηση της γνώσης της κατάστασης στο διάστημα, τη διπλή χρήση των διεπαφών των επίγειων τμημάτων και τις διεπαφές ωφέλιμου φορτίου. 2.2.13.2. Πρότυπα για τα ευρωπαϊκά προγράμματα GNSS Απαιτείται τυποποίηση για την υποστήριξη της ανάπτυξης και της εφαρμογής των ευρωπαϊκών συστημάτων δορυφορικής ραδιοπλοήγησης (EGNOS και Galileo). Αν και είναι δύσκολο να προβλεφθεί το ακριβές επίπεδο ωριμότητας για ένα συγκεκριμένο έτος, η απαιτούμενη τυποποίηση περιλαμβάνει τους δέκτες του κοινού για επίγειες εφαρμογές, την επόμενη γενιά δορυφορικών συστημάτων βελτίωσης, τον εξοπλισμό χρήστη της πολιτικής αεροπορίας (EUROCAE), τα σήματα και τις υπηρεσίες του Galileo στο πλαίσιο της ΔΟΠΑ, την εισαγωγή του Galileo για τον εντοπισμό θέσης κινητών συσκευών και τον οδικό χάρτη για το σήμα «EGNOS Enabled». 2.2.14. Ασφάλεια Έχουν ξεκινήσει εργασίες τυποποίησης, όπως ορίζεται στο έγγραφο «Βιομηχανική πολιτική για τον τομέα της ασφάλειας – Σχέδιο δράσης για καινοτόμο και ανταγωνιστικό τομέα ασφάλειας»[34]. Με βάση τα αποτελέσματα της εν εξελίξει εντολής, η Επιτροπή προβλέπει τα ακόλουθα: · ελάχιστα πρότυπα ανίχνευσης και πρότυπα δειγματοληψίας για χημικές, βιολογικές, ραδιενεργές, πυρηνικές και εκρηκτικές ύλες (ΡΒΧΠΕ), μεταξύ άλλων στον τομέα της ασφάλειας των αερομεταφορών, · κοινά τεχνικά πρότυπα και πρότυπα διαλειτουργικότητας για τους αυτοματοποιημένους συνοριακούς ελέγχους (ABC) και για τα βιομετρικά αναγνωριστικά στοιχεία, · πρότυπα επικοινωνίας, διοίκησης και ελέγχου, καθώς και πρότυπα οργανωτικής διαλειτουργικότητας στον τομέα της διαχείρισης κρίσεων και της πολιτικής προστασίας, συμπεριλαμβανομένης της μαζικής ενημέρωσης του πληθυσμού. Επιπλέον, άλλες δράσεις αναμένεται να οδηγήσουν σε περαιτέρω τυποποίηση, συγκεκριμένα για τα εξής: · «υβριδικά» πρότυπα που να ισχύουν για τις τεχνολογίες πολιτικής ασφάλειας και τις τεχνολογίες άμυνας, π.χ. για τις ΡΒΧΠΕ και τις τεχνολογίες αναγνώρισης και αποφυγής, · πρότυπα για την προστασία της ιδιωτικής ζωής εκ κατασκευής και από προεπιλογή, για την υλοποίηση θεμάτων που αφορούν τη διαχείριση της ιδιωτικής ζωής κατά τη ανάπτυξη και τη παραγωγή τεχνολογιών και προϊόντων ασφάλειας. 2.2.15. Πυρηνική ασφάλεια και πυρηνικές διασφαλίσεις Στόχος της ΕΕ είναι να εξασφαλίσει ότι οι ειρηνικές χρήσεις της πυρηνικής ενέργειας λαμβάνουν χώρα με τις υψηλότερες δυνατές προδιαγραφές πυρηνικής ασφάλειας, προστασίας και μη διάδοσης. Η διεθνής πρωτοβουλία για έναν ολιστικό σχεδιασμό ασφάλειας, προστασίας και διασφαλίσεων («3S») για την πυρηνική ενέργεια ξεκίνησε με την Ομάδα για την Πυρηνική Ασφάλεια και Προστασία (NSSG) στη σύνοδο κορυφής των G8 το 2008 και συγκλίνει στην ιδέα διεθνώς δεσμευτικών προτύπων ασφάλειας και προστασίας. Η Επιτροπή συμβάλλει στις μείζονες δραστηριότητες τυποποίησης όσον αφορά την πυρηνική προστασία και ασφάλεια, οι οποίες περιλαμβάνουν: · τη διαλειτουργικότητα των στοιχείων μηχανολογικών υλικών (ELSSI-EMD), · το πρόγραμμα αξιολόγησης της ακτινοβολίας από παράνομη διακίνηση για την αξιολόγηση και τη σύγκριση των επιδόσεων του εξοπλισμού ανίχνευσης ακτινοβολίας, · την τυποποίηση μορφοτύπων δεδομένων, υλικών αναφοράς για τις πυρηνικές διασφαλίσεις, εγκληματολογίας, · την ανταλλαγή ραδιολογικών/πυρηνικών πληροφοριών στην Ευρώπη, · τα συστήματα εξοπλισμού και ελέγχου εγκαταστάσεων πυρηνικής ενέργειας που είναι σημαντικά για την ασφάλεια. Η Επιτροπή θα συμβάλει επίσης στην ανάπτυξη τυποποιημένων μορφοτύπων δεδομένων μηχανολογικών υλικών και στη χρήση αυτών των μορφοτύπων δεδομένων για την αποτελεσματική αποθήκευση και τη μεταφορά πληροφοριών για πυρηνικά υλικά. 2.2.16. Χημικά προϊόντα Τα πρότυπα συμβάλλουν στην εναρμονισμένη προσέγγιση όσον αφορά την εφαρμογή του κανονισμού για την καταχώρηση, την αξιολόγηση, την αδειοδότηση και τους περιορισμούς των χημικών ουσιών (REACH)[35] στα κράτη μέλη. Επί του παρόντος, οι ΕΟΤ πρέπει να εξετάζουν την ανάπτυξη (περαιτέρω) αναλυτικών μεθόδων: · που αποσκοπούν στον προσδιορισμό της ύπαρξης/συγκέντρωσης μολύβδου (που εκφράζεται ως μέταλλο) σε καταναλωτικά είδη σε διαφορετικές μήτρες, · για την απελευθέρωση ενώσεων του μολύβδου από καταναλωτικά αντικείμενα, λαμβάνοντας υπόψη διαφορετικές μήτρες, · για τον προσδιορισμό της παρουσίας/συγκέντρωσης οκτώ πολυκυκλικών αρωματικών υδρογονανθράκων (BaP, BeP, BaA, CHR, BbFA, BjFA, BkFA, DBAhA) σε καταναλωτικά είδη, · για τον προσδιορισμό της συγκέντρωσης ενώσεων εξασθενούς χρωμίου σε δερμάτινα είδη, · για την απελευθέρωση από καταναλωτικά είδη των προαναφερόμενων ουσιών (οκτώ πολυκυκλικών αρωματικών υδρογονανθράκων και ενώσεων εξασθενούς χρωμίου) υπό εύλογα προβλεπόμενες συνθήκες χρήσης. Η παραγωγή τυποποιημένων δεδομένων για τις χημικές ουσίες θα βελτιώσει επίσης την αποδοχή τους από όλα τα ενδιαφερόμενα μέρη και θα μειώσει το κόστος αξιολόγησης των χημικών ουσιών για τη βιομηχανία. 2.2.17. Πρότυπα για οριζόντιες υπηρεσίες[36] Με σκοπό να διευκολυνθεί η ολοκλήρωση της εσωτερικής αγοράς για τις υπηρεσίες, η Επιτροπή εξέδωσε εντολή[37] για τον προγραμματισμό και την ανάπτυξη προτύπων για τις οριζόντιες υπηρεσίες το 2013. 2.2.18. Ασφάλεια συγκεκριμένων υπηρεσιών Το παρόν σημείο εξαρτάται από το αποτέλεσμα της ευρείας διαβούλευσης με τους ενδιαφερομένους, η οποία προσωρινά προγραμματίζεται για το δεύτερο εξάμηνο του 2013. Εάν τα σχόλια των ενδιαφερόμενων φορέων οδηγεί στο συμπέρασμα ότι η τυποποίηση της ασφάλειας των υπηρεσιών, π.χ. της πυρασφάλειας των ξενοδοχείων, θα τύχει ευρείας υποστήριξης, αυτή η επιλογή θα πρέπει να παραμείνει ανοικτή. 2.2.19. Υπηρεσίες υγειονομικής περίθαλψης.[38] Μια σημαντική λειτουργία των προτύπων για τις υπηρεσίες είναι η θέσπιση ενός κοινού σημείου αναφοράς για τις βασικές υπηρεσίες. Αυτό ισχύει για τον αναπτυσσόμενο τομέα των υπηρεσιών υγειονομικής περίθαλψης, ιδίως για τις χρόνιες, μη μεταδοτικές νόσους. Όσον αφορά την τυποποίηση, ειδικοί τομείς για εντολές προς τους ESO μπορεί να προβλέπονται για οριζόντιες πτυχές, όπως η ασφάλεια των ασθενών και η καταχώριση, για συστήματα διαπίστευσης για συγκεκριμένες ασθένειες, όπως οι υπηρεσίες φροντίδας για τον καρκίνο του στήθους και για ειδικές ανά φάση υπηρεσίες, όπως οι υπηρεσίες αποκατάστασης. Η Επιτροπή θα δρομολογήσει μια μελέτη σκοπιμότητας για να εντοπίσει υφιστάμενα διεθνή και εθνικά πρότυπα και να εξετάσει τον βαθμό στον οποίο αυτά χρησιμοποιούνται και ικανοποιούν τις ανάγκες του συστήματος υγείας. Θα ορίσει επίσης τις προϋποθέσεις υπό τις οποίες θα μπορούν να αναπτύσσονται πρότυπα για τις υπηρεσίες υγείας, ιδίως σε σχέση με κλινικές προδιαγραφές και με τη συμμετοχή των ενδιαφερομένων στην κατάρτιση προτύπων. 2.2.20. Προσβασιμότητα Η Επιτροπή προετοιμάζει την «Ευρωπαϊκή πράξη προσβασιμότητας» και προτίθεται να ζητήσει εργασίες τυποποίησης για την κάλυψη ορισμένων αγαθών και υπηρεσιών, όπου δεν υπάρχουν πρότυπα προσβασιμότητας σε επίπεδο ΕΕ. Η Επιτροπή θα εξετάσει επίσης την ανάγκη για πρόσθετη εργασία σε σχετικούς τομείς που καλύπτονται από τη σύμβαση των Ηνωμένων Εθνών για τα δικαιώματα των ατόμων με αναπηρία. Επιπλέον, η Επιτροπή εξέδωσε πρόσφατα πρόταση οδηγίας σχετικά με την προσβασιμότητα σε ιστοτόπους οργανισμών του δημόσιου τομέα. Η Επιτροπή εξετάζει κατά πόσον απαιτούνται πρόσθετες εργασίες τυποποίησης για την υποστήριξη και των δύο νομικών πράξεων με βάση τις τρέχουσες εργασίες στο πλαίσιο εντολών για τη στήριξη των ευρωπαϊκών απαιτήσεων προσβασιμότητας στις δημόσιες συμβάσεις στον τομέα των ΤΠΕ[39], και στο αστικοποιημένο περιβάλλον[40] και την εντολή να συμπεριλαμβάνεται ο «Σχεδιασμός για όλους» σε σχετικές πρωτοβουλίες τυποποίησης[41]. Επιπλέον, μετά την ανακοίνωση της Επιτροπής με τίτλο «Η Ευρώπη, ο πρώτος τουριστικός προορισμός στον κόσμο»[42], εξετάζεται η χρήση των παραδοτέων της τυποποίησης για να εντοπιστούν από κοινού συμφωνηθείσες προδιαγραφές για τον καθολικό σχεδιασμό των τουριστικών υπηρεσιών και για να αντιμετωπιστούν οι απαιτήσεις κατάρτισης, ώστε να εξασφαλίζεται ότι οι τουριστικές υπηρεσίες είναι περισσότερο προσβάσιμες. 2.3. Καινοτομία Κωδικοποιώντας τις πληροφορίες που αφορούν μια τεχνολογία αιχμής, τα πρότυπα καθιστούν δυνατή τη διάδοση της γνώσης, τη διαλειτουργικότητα των νέων προϊόντων, των υπηρεσιών και του ψηφιακού περιεχομένου και δημιουργούν εύφορο έδαφος για καινοτομίες. Σε τομείς υψηλής τεχνολογίας, τα πρότυπα συμβάλλουν στην ανάπτυξη, μέσω διεθνώς συμφωνημένης ορολογίας, μέτρησης και μεθόδων χαρακτηρισμού. Πρωτόκολλα για την αξιολόγηση της υγείας και της ασφάλειας μπορούν επίσης να εξαλείψουν τα εμπόδια για την καινοτομία, σε τομείς όπως η νανοτεχνολογία, και αυτό μπορεί να αποτελέσει αντικείμενο μελλοντικών εντολών. Οι επιστημονικές δραστηριότητες μπορούν να συμβάλουν σημαντικά στη διαδικασία τυποποίησης. Οι μέθοδοι, οι διαδικασίες και τα υλικά που οδηγούν σε πρότυπα προσδιορίζονται, στο σύνολο ή εν μέρει, από τη διαθέσιμη επιστημονική γνώση. Για παράδειγμα, η Επιτροπή μπορεί να συμβάλει στον εντοπισμό μελλοντικών τεχνολογικών εξελίξεων, όπου η πρόωρη τυποποίηση θα μπορούσε να βοηθήσει την ευρωπαϊκή βιομηχανία. Στο πλαίσιο της οικολογικής καινοτομίας, η Επιτροπή θα μπορούσε επίσης να προωθήσει ένα σύστημα όπου το επόμενο σημείο αναφοράς από την άποψη της αποδοτικής χρήσης των πόρων θα είναι γνωστό εκ των προτέρων, έτσι ώστε να μπορούν οι πρωτοπόρες επιχειρήσεις να βελτιώνουν την ανταγωνιστικότητά τους σε παγκόσμιο επίπεδο. 2.3.1. Συμπράξεις καινοτομίας Οι ευρωπαϊκές συμπράξεις καινοτομίας (ΕΣΚ) λειτουργούν σε όλη την αλυσίδα έρευνας και καινοτομίας, φέρνοντας σε επαφή όλους τους σχετικούς παράγοντες σε επίπεδο ΕΕ, καθώς και σε εθνικό και περιφερειακό επίπεδο, με σκοπό την πρόβλεψη και την άμεση υλοποίηση κάθε αναγκαίας κανονιστικής ρύθμισης και προτύπου. Η ΕΣΚ για την ενεργό και υγιή γήρανση[43] αποσκοπεί να εξασφαλίσει τη διαλειτουργικότητα και να αντιμετωπίσει ενδεχόμενα εμπόδια όσον αφορά την πρόσβαση στην αγορά, μέσω προτύπων και τεχνικών προδιαγραφών για νέο εξοπλισμό και υπηρεσίες για την ολοκληρωμένη φροντίδα και την ανεξάρτητη διαβίωση. Τα πρότυπα θα πρέπει επίσης να διαδραματίσουν σημαντικό ρόλο σε άλλες ΕΣΚ, π.χ. για την γεωργική αειφορία[44], τις ευφυείς πόλεις και κοινότητες[45] και για το νερό[46]. 2.3.2. Η επιστήμη σε πρότυπα Η ομάδα εργασίας της CEN/CENELEC για την τυποποίηση, την καινοτομία και την έρευνα (STAIR) αποτελεί παράδειγμα του τρόπου με τον οποίο οι ΕΟΤ διατηρούν τακτική επικοινωνία με την επιστημονική κοινότητα, ωστόσο οι εν λόγω δεσμοί χρειάζεται να επεκταθούν. Ως εκ τούτου, η Επιτροπή θα δημιουργήσει ένα φόρουμ για τη βελτίωση της επικοινωνίας μεταξύ επιστήμης και προτύπων, στο οποίο θα συμμετέχουν από κοινού η «Ευρωπαϊκή ένωση ερευνητικών και τεχνολογικών οργανισμών» (EARTO), οι ΕΟΤ και η Επιτροπή. 2.3.3. Σύστημα συστημάτων Μελλοντικά, η αυξημένη τεχνολογική αλληλοδιείσδυση που απαιτείται για να αντιμετωπιστούν οι κοινωνικές προκλήσεις θα πρέπει να αντικατοπτρίζεται σε μια προσέγγιση συστημάτων σε ορισμένες δραστηριότητες τυποποίησης. Για τις περιπτώσεις που αναφέρονται αλλού (έξυπνες πόλεις, ευφυή δίκτυα, ηλεκτρικά οχήματα, κ.λπ.) οι ΕΟΤ έχουν δημιουργήσει εξειδικευμένες ομάδες συντονισμού που συγκεντρώνουν και καθοδηγούν τις δραστηριότητες των εμπλεκόμενων τεχνικών φορέων. Τα επόμενα χρόνια αναμένεται η δημιουργία περισσότερων τέτοιων ομάδων, ιδίως για την υποστήριξη οριζόντιων εντολών. Οι εντολές αυτές θα μπορούσαν να προβλέπουν τη σύσταση ειδικών ομάδων συστημάτων, π.χ. ομάδες αξιολόγησης για τον καθορισμό ορίων, ομάδες που εργάζονται σε επίπεδο συστήματος ή ομάδες πόρων που παρέχουν εξειδικευμένα εργαλεία και λογισμικό. 2.4. Ψηφιακό θεματολόγιο για την Ευρώπη[47] Τα πρότυπα είναι απαραίτητα για τη διαλειτουργικότητα μεταξύ προϊόντων ΤΠΕ, υπηρεσιών, εφαρμογών και ψηφιακού περιεχομένου που έχει καθοριστική σημασία για την οικοδόμηση μιας αποτελεσματικής ψηφιακής κοινωνίας. Δεδομένου του παγκόσμιου χαρακτήρα της αγοράς των ΤΠΕ, η συνεργασία μεταξύ των ΕΟΤ και των σχετικών φόρουμ και κοινοπραξιών είναι απαραίτητη για την αντιμετώπιση της συνεχώς αυξανόμενης ζήτησης για πρότυπα, ώστε να στηριχθεί η διαλειτουργικότητα σε αυτόν τον ταχύτατα εξελισσόμενο τομέα. Το κυλιόμενο πρόγραμμα για την τυποποίηση στον τομέα των ΤΠΕ[48] προσδιορίζει λεπτομερέστερα τους τομείς στους οποίους τα πρότυπα θα μπορούσαν να συμβάλουν στην επίτευξη στόχων πολιτικής που σχετίζονται με τις ΤΠΕ, και με συμπληρωματικές δοκιμές διαλειτουργικότητας και ενέργειες ευαισθητοποίησης για να εξασφαλίζεται η αποτελεσματική εφαρμογή των προτύπων. 2.4.1. Ηλεκτρονική υγεία Η διαλειτουργικότητα, ιδίως η διασυνοριακή, έχει ζωτική σημασία για την ευρεία χρήση των ΤΠΕ στον τομέα της υγείας, όπως ορίζεται στην οδηγία για τα δικαιώματα των ασθενών στη διασυνοριακή υγειονομική περίθαλψη[49]. Ταυτόχρονα, πρέπει να αντιμετωπιστούν ζητήματα προστασίας των δεδομένων, ώστε να μπορούν τα νέα προϊόντα και οι υπηρεσίες να αξιοποιηθούν πλήρως. Στόχος είναι να γίνει καλύτερη χρήση των διαθέσιμων προτύπων και να αναπτυχθούν νέα, εάν είναι απαραίτητο. Μελέτες δείχνουν ότι τα ευρωπαϊκά και τα διεθνή πρότυπα, συχνά, δεν είναι αρκετά συγκεκριμένα ώστε να εξασφαλίζεται η διαλειτουργικότητα των λύσεων των ΤΠΕ στην ηλεκτρονική υγεία[50]. Με συμβουλές από το δίκτυο eHealth, θα προσδιοριστούν λεπτομερέστερες προδιαγραφές, π.χ. για τις δημόσιες συμβάσεις, για να υποστηριχθεί το πλαίσιο διαλειτουργικότητας στην ηλεκτρονική υγεία. Η Επιτροπή προτείνει την ενίσχυση της διαλειτουργικότητας με την περαιτέρω ανάπτυξη και επικύρωση προδιαγραφών και στοιχείων και, επίσης, μέσω εντολών τυποποίησης, εάν είναι απαραίτητο. 2.4.2. Ραδιοσυχνική αναγνώριση (RFID) Θέματα που αφορούν την προστασία των δεδομένων, την ιδιωτική ζωή και την ασφάλεια των πληροφοριών αντιμετωπίζονται στο πλαίσιο της εντολής στον τομέα των ΤΠΕ που εφαρμόζεται για τη RFID[51]. Ο στόχος του πρώτου σταδίου ήταν να προετοιμάσει ένα ολοκληρωμένο πλαίσιο για την ανάπτυξη μελλοντικών προτύπων RFID και το έργο που επιτελείται στο πλαίσιο της δεύτερης φάσης, η οποία βρίσκεται σε εξέλιξη, θα οδηγήσει σε μια σειρά ευρωπαϊκών προτύπων, τεχνικών προδιαγραφών και εκθέσεις στις αρχές του 2014. 2.4.3. Ηλεκτρονικές δεξιότητες και ηλεκτρονική μάθηση Όπως αναφέρεται στην ανακοίνωση της Επιτροπής με τίτλο «Ηλεκτρονικές δεξιότητες για τον 21ο αιώνα»[52], τα πλαίσια πανευρωπαϊκών δεξιοτήτων, τα εργαλεία και οι αποδοτικές και διαλειτουργικές λύσεις ηλεκτρονικής μάθησης επιδιώκουν την ανάπτυξη δεξιοτήτων που σχετίζονται με τις ΤΠΕ και την προώθηση της διά βίου μάθησης. Προβλέπονται νέες ενέργειες τυποποίησης στους ακόλουθους τομείς: · πλαίσια ηλεκτρονικών δεξιοτήτων για χρήστες και επαγγελματίες των ΤΠΕ και «e-leaders», · συστάσεις και κατευθυντήριες γραμμές σχετικά με την ανάπτυξη νέων προγραμμάτων σπουδών για επαγγελματίες των ΤΠΕ και «e-leaders», · ευρωπαϊκά πρότυπα ποιότητας για την ηλεκτρονική μάθηση, ώστε να εξασφαλίζονται η εναρμόνιση, η χρήση και η εφαρμογή, · προγράμματα ηλεκτρονικής μάθησης, αποθετήρια περιεχομένου και μηχανισμοί ανταλλαγών, · πρότυπα διαλειτουργικότητας για διαδραστικά ηλεκτρονικά βιβλία και άλλο ψηφιακό εκπαιδευτικό υλικό. 2.4.4. Ηλεκτρονικές δημόσιες συμβάσεις/Ηλεκτρονικοί κατάλογοι Σκοπός της Επιτροπής είναι να απλουστεύσει τις ηλεκτρονικές δημόσιες συμβάσεις, διευκολύνοντας την ανάδειξη ενός διαλειτουργικού ευρωπαϊκού πλαισίου, με την αξιοποίηση, όπου αυτό είναι δυνατόν, ευρωπαϊκών προτύπων. Οι ήδη διεξαγόμενες εργασίες τυποποίησης ενδέχεται να χρειαστεί να ενισχυθούν ή να συμπληρωθούν. Τα πρότυπα θα πρέπει συμβάλουν στο να καταστούν οι ηλεκτρονικές δημόσιες συμβάσεις πιο αποτελεσματικές, λαμβάνοντας υπόψη τα αποτελέσματα σχεδίων της ΕΕ, όπως το PEPPOL (πανευρωπαϊκές επιγραμμικές δημόσιες συμβάσεις) και οι εργασίες που πραγματοποιήθηκαν από την Ευρωπαϊκή Επιτροπή Τυποποίησης (CEN). Η έλλειψη ενός κοινού ορισμού για τον ηλεκτρονικό κατάλογο σε όλη την ΕΕ και τα πολλαπλά συστήματα ταξινόμησης για τα προϊόντα και τις υπηρεσίες είναι μεταξύ των εμποδίων που αντιμετωπίζουν οι επιχειρήσεις — ιδίως οι ΜΜΕ — στην προσπάθειά τους να εμπλακούν σε συναλλαγές που αφορούν τις ηλεκτρονικές δημόσιες συμβάσεις. Για να διασφαλιστεί η εξεύρεση συνεκτικών και ολιστικών λύσεων, η CEN θα πρέπει να επεξεργαστεί στοιχεία που αφορούν τα στάδια τόσο πριν όσο και μετά την ανάθεση, συμπεριλαμβανομένων των διεπαφών τους, για την εξεύρεση λύσεων για την ηλεκτρονική τιμολόγηση και πληρωμή. 2.4.5. Ηλεκτρονική τιμολόγηση (eInvoicing) Σκοπός της Επιτροπής είναι να απλουστεύσει τις ηλεκτρονικές συναλλαγές, εξασφαλίζοντας την ολοκλήρωση του ενιαίου χώρου πληρωμών σε ευρώ (SEPA), καθώς και με τη διευκόλυνση της ανάδειξης ενός διαλειτουργικού ευρωπαϊκού πλαισίου ηλεκτρονικής τιμολόγησης. Το ευρωπαϊκό πολυμερές φόρουμ για την ηλεκτρονική τιμολόγηση γνωμοδοτεί σχετικά με τις ιδιαίτερες ανάγκες τυποποίησης. Η Επιτροπή και η CEN θα αξιολογήσουν τις εισροές για να εξασφαλιστεί η διαθεσιμότητα κατάλληλων ευρωπαϊκών προτύπων. Τα πρότυπα στον τομέα της ηλεκτρονικής τιμολόγησης πρέπει να εξασφαλίζουν τη σύνδεση με τα αντίστοιχα πρότυπα για τις ηλεκτρονικές δημόσιες συμβάσεις και τον SEPA. Επιπλέον, οι ευρωπαϊκοί και διεθνείς οργανισμοί τυποποίησης πρέπει να επιδιώξουν την ταχεία ανάπτυξη συμπληρωματικών μηνυμάτων του ηλεκτρονικού επιχειρείν για τη βελτίωση της ικανότητας αποτελεσματικής ανταλλαγής προϊόντων και υπηρεσιών. Η Επιτροπή ενδέχεται να εκδώσει εντολή που να καλύπτει τον ορισμό ενός σημασιολογικού προτύπου διαλειτουργικότητας και ενός ευρωπαϊκού προτύπου δεδομένων ηλεκτρονικής τιμολόγησης. 2.4.6. Ηλεκτρονική επίλυση διαφορών (ΗΕΔ) για το ηλεκτρονικό εμπόριο Ο κανονισμός ΗΕΚΔ[53] θεσπίζει ευρωπαϊκή πλατφόρμα για την ΗΕΔ. Θα πρέπει να εξεταστεί και να καθοριστεί ο ρόλος της διεθνούς και ευρωπαϊκής τυποποίησης για τη διαλειτουργικότητα ανάμεσα στην πλατφόρμα ΗΕΔ και τα συστήματα ΗΕΔ που λειτουργούν σε εθνικό επίπεδο. Ειδικότερα, η Επιτροπή έχει ως στόχο να ενθαρρύνει την ανάπτυξη ενός διαλειτουργικού πλαισίου ΗΕΔ για την ανταλλαγή δεδομένων, αξιοποιώντας τα διεθνή πρότυπα και τις πρακτικές του «Κέντρου των Ηνωμένων Εθνών για τη διευκόλυνση του εμπορίου και των ηλεκτρονικών συναλλαγών» (UN/CEFACT). 2.4.7. Το διαδίκτυο των αντικειμένων (ΔτΑ) Το ΔτΑ αφορά τη μη ορατή σύνδεση δισεκατομμυρίων αντικειμένων στο διαδίκτυο για την ανάκτηση ή την αποστολή πληροφοριών σε ένα απομακρυσμένο σύστημα, συχνά χωρίς άμεση ανθρώπινη παρέμβαση. Δεν περιορίζεται σε μια ειδική τεχνολογία επικοινωνίας και καλύπτει διάφορες τεχνικές λύσεις (RFID, TCP/IP, αισθητήρες, ενεργοποιητές, διεπαφές κ.λπ.) που αφορούν την αναγνώριση αντικειμένων και τη συλλογή δεδομένων, την αποθήκευση, την επεξεργασία και τη μεταφορά εντός του φυσικού περιβάλλοντος, καθώς και μεταξύ υλικών και εικονικών πλαισίων. Η εντολή τυποποίησης για το ΔτΑ θα διερευνήσει σε πρώτη φάση (1 έως 2 έτη) κατά πόσον τα πρότυπα μπορούν να εξασφαλίζουν την προστασία των δεδομένων και την ασφάλεια των απαιτήσεων, ενώ σε δεύτερη φάση, θα αναπτύξει τα εν λόγω πρότυπα. 2.4.8. Ηλεκτρονική ταυτοποίηση και υπηρεσίες εμπιστοσύνης, συμπεριλαμβανομένων των ηλεκτρονικών υπογραφών Στο πλαίσιο της οδηγίας για τις ηλεκτρονικές υπογραφές[54], η Επιτροπή εξέδωσε εντολή[55], στις αρχές του 2010, για τον εξορθολογισμό των προτύπων που αφορούν τις ηλεκτρονικές υπογραφές και τις συναφείς υπηρεσίες εμπιστοσύνης σε ένα συνεκτικό ενημερωμένο πλαίσιο. Το εξορθολογισμένο πλαίσιο είναι δομημένο σε έξι στοιχεία: δημιουργία και επικύρωση ηλεκτρονικών υπογραφών· διατάξεις σχετικές με τη δημιουργία τους· κρυπτογραφικές ακολουθίες· υπηρεσίες εμπιστοσύνης που παρέχουν υποστήριξη, π.χ. έκδοση πιστοποιητικών· υπηρεσίες προστιθέμενης αξίας, όπως συστημένο ταχυδρομείο ή φύλαξη δεδομένων· και τροφοδότηση των καταλόγων με υπηρεσίες που έχουν καθεστώς εμπιστευτικότητας. Τα περισσότερα αποτελέσματα αναμένονται από το 2014 και μετά. Τον Ιούνιο του 2012 η Επιτροπή υπέβαλε πρόταση κανονισμού σχετικά με την ηλεκτρονική ταυτοποίηση και τις υπηρεσίες εμπιστοσύνης για ηλεκτρονικές συναλλαγές στην εσωτερική αγορά[56], για την αντικατάσταση της οδηγίας για τις ηλεκτρονικές υπογραφές και την επέκταση του πεδίου εφαρμογής της ώστε να καλύπτει την ηλεκτρονική ταυτοποίηση, τις ηλεκτρονικές υπογραφές, σφραγίδες και χρονοσφραγίδες, την ηλεκτρονική παράδοση, τα ηλεκτρονικά έγγραφα ή τα πιστοποιητικά γνησιότητας ιστοτόπου. Θα χρειαστούν περαιτέρω εντολές τυποποίησης για την υποστήριξη της εφαρμογής του. 2.4.9. Πληρωμές με κάρτα, μέσω του διαδικτύου και μέσω κινητών τηλεφώνων Η έλλειψη προτύπων και διαλειτουργικότητας μεταξύ των διαφόρων παραγόντων και λύσεων που ενέχονται στον τομέα των πληρωμών με κάρτα, μέσω διαδικτύου και μέσω κινητού τηλεφώνου δημιουργεί κατακερματισμό της αγοράς και καθυστερεί την ευρεία υιοθέτηση καινοτόμων πανευρωπαϊκών μεθόδων πληρωμής. Η Επιτροπή, σε συνεργασία με την Ευρωπαϊκή Κεντρική Τράπεζα, σκοπεύει να διευκολύνει τη σύγκλιση των εν εξελίξει δραστηριοτήτων τυποποίησης που βρίσκονται σε εξέλιξη στον τομέα των πληρωμών με κάρτα και θα ενθαρρύνει την ανάδειξη πανευρωπαϊκών προτύπων για πληρωμές μέσω κινητού και μέσω διαδικτύου. Ως πρώτο βήμα, η Επιτροπή θα καλέσει τους ΕΟΤ και άλλους σχετικούς φορείς, όπως το Συμβούλιο του ΕΧΠΕ, να χαρτογραφήσουν τις επιχειρήσεις και τις απαιτήσεις των χρηστών και να αξιολογήσουν τα υφιστάμενα κενά τυποποίησης. 2.4.10. Ευφυή Συστήματα Μεταφορών (ITS)[57] Η ύπαρξη κοινών ευρωπαϊκών προτύπων και τεχνικών προδιαγραφών είναι ζωτικής σημασίας για την εξασφάλιση της διαλειτουργικότητας των υπηρεσιών και εφαρμογών ITS, θα επιταχύνει την υιοθέτησή τους και θα μεγιστοποιήσει τον αντίκτυπό τους. Οι νέες δράσεις τυποποίησης θα συμπεριλαμβάνουν: · συνεργατικά συστήματα για ευφυείς μεταφορές, · τον προγραμματιστή πολυτροπικών ταξιδιών, · την ανοικτή πλατφόρμα αρχιτεκτονικής εντός του οχήματος, · ψηφιακούς χάρτες, · διαλειτουργικότητα των δημόσιων μεταφορών και περιβάλλον αστικών ITS, · κατευθυντήριες γραμμές και τεχνικές προδιαγραφές για την ασφαλή αλληλεπίδρασης ανθρώπου-μηχανής επί του οχήματος, · ηλεκτρονική είσπραξη τελών, · διεθνή συνεργασία με στόχο την παγκόσμια εναρμόνιση των προτύπων (συμφωνίες με τις ΗΠΑ και την Ιαπωνία όσον αφορά τις εφαρμογές ΤΠΕ για τις οδικές μεταφορές). 2.5. Κλιματική αλλαγή και αποδοτική, από πλευράς πόρων, Ευρώπη[58] 2.5.1. Προσαρμογή στην κλιματική αλλαγή Η προετοιμασία της προσεχούς στρατηγικής προσαρμογής της ΕΕ έχει προσδιορίσει πρότυπα ως δυνητικά σημαντικά για να εξασφαλιστεί η ανθεκτικότητα των υποδομών σε ορισμένους τομείς: υποδομή μεταφορών και ενέργειας και κατασκευές. Αυτό θα μπορούσε να είναι σημαντικό για να προσδιοριστεί ποια πρότυπα πρέπει να προωθηθούν και/ή να τροποποιηθούν ώστε να λαμβάνονται καλύτερα υπόψη οι τρέχουσες και μελλοντικές επιπτώσεις της κλιματικής αλλαγής σε αποφάσεις επένδυσης σε υποδομές. Ένας τρόπος υποστήριξης της πολιτικής της ΕΕ για το κλίμα και συμβολής στην επίτευξη των στόχων της σύμβασης-πλαισίου των Ηνωμένων Εθνών για την αλλαγή του κλίματος είναι να αναπτυχθούν ευρωπαϊκά πρότυπα για την αξιολόγηση των εκπομπών αερίου του θερμοκηπίου (ΕΑΘ) στις βιομηχανίες εντάσεως ενέργειας. Στο πλαίσιο της τρέχουσας εντολής για την ανάπτυξη τεχνικών προτύπων της ΕΕ στον τομέα των ΕΑΘ[59] για τον χάλυβα, το τσιμέντο, το αλουμίνιο, τον ασβέστη και τα σιδηροκράματα, το 2013, θα εκδοθούν εκθέσεις με τα αποτελέσματα των δοκιμών εξακρίβωσης. Η Επιτροπή θα πρέπει να διασφαλίσει ότι οι εν λόγω δοκιμές εγγυώνται την ακρίβεια και την αναπαραγωγιμότητα των προτεινόμενων τυποποιημένων μεθόδων μέτρησης. 2.5.2. Κανονισμός σχετικά με τις ουσίες που καταστρέφουν τη στιβάδα του όζοντος Ο κανονισμός σχετικά με τις ουσίες που καταστρέφουν το όζον[60] περιορίζει τη χρήση πολλών επικίνδυνων ουσιών, συμπεριλαμβανομένου του τετραχλωράνθρακα και του τριχλωροτριφθοροαιθάνιου, και ορισμένα υφιστάμενα πρότυπα θα πρέπει να ελεγχθούν όσον αφορά τη συμμόρφωση με τις προτεινόμενες απαγορεύσεις χρήσης. 2.5.3. Ποιότητα του αέρα Η οδηγία για την ποιότητα του ατμοσφαιρικού αέρα και καθαρότερο αέρα για την Ευρώπη[61] καθορίζει τις απαιτήσεις για την παρακολούθηση των πρόδρομων ουσιών του όζοντος. Η Επιτροπή πρόκειται να στείλει νέα εντολή στους ΕΟΤ για την κατάρτιση εναρμονισμένων προτύπων μέτρησης. 2.5.4. Απόβλητα Αναμένεται από τους ΕΟΤ, στο πλαίσιο του πεδίου εφαρμογής της οδηγίας σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ)[62], να αναπτύξουν ένα ή περισσότερα ευρωπαϊκά πρότυπα που να αντικατοπτρίζουν την εξέλιξη της τεχνολογίας για την επεξεργασία των αποβλήτων εξοπλισμού (συμπεριλαμβανομένης της ανάκτησης, ανακύκλωσης και της προετοιμασίας για επαναχρησιμοποίηση). Προς υποστήριξη της οδηγίας για τα απόβλητα[63], η Επιτροπή θα εκπονήσει νέες εντολές για την ανάπτυξη μεθόδων για τον προσδιορισμό της παραγωγής τοξικών αερίων και στοιχείων και ουσιών στα απόβλητα που σχετίζονται με κινδύνους για την υγεία και το περιβάλλον. 2.5.5. Βιώσιμα τρόφιμα Στο πλαίσιο του χάρτη πορείας για μια αποδοτική, από πλευράς πόρων, Ευρώπη, η Επιτροπή θα εκδώσει ανακοίνωση για τα βιώσιμα τρόφιμα το 2013, γεγονός που μπορεί να οδηγήσει σε αιτήματα για δραστηριότητες τυποποίησης. 3. Διεθνής διάσταση της ευρωπαϊκής τυποποίησης Ο γενικός στόχος είναι να ενισχυθούν η παγκόσμια εμβέλεια και η ανταγωνιστικότητα της ευρωπαϊκής βιομηχανίας, με τη μείωση των τεχνικών εμποδίων στο εμπόριο. Η χρήση κοινών ή τεχνικώς εναρμονισμένων προτύπων υποστηρίζει την ανταλλαγή εμπορευμάτων και υπηρεσιών, με την αύξηση της διαλειτουργικότητας σε παγκόσμιο επίπεδο. Ο στόχος θα επιτευχθεί με: · την επιδίωξη της ευρύτερης δυνατής συνοχής μεταξύ διεθνών και ευρωπαϊκών προτύπων (υπεροχή της διεθνούς τυποποίησης με ισχυρή ευρωπαϊκή πρωτοπορία σε πολλούς τομείς) και την επέκταση/διευκόλυνση της χρήσης ευρωπαϊκών και/ή διεθνών προτύπων εκτός της ΕΕ ή της τεχνικής εναρμόνισης με αυτά, · την αύξηση της ευαισθητοποίησης και την προώθηση των πλεονεκτημάτων της ευρωπαϊκής τυποποίησης ως συνεκτικού περιφερειακού συστήματος, πλήρως ενσωματωμένου και υποστηρικτικού στη διεθνή τυποποίηση και τις πολυμερείς κανονιστικές ρυθμίσεις, · τη συμβολή στον διμερή κανονιστικό/πολιτικό διάλογο μεταξύ της ΕΕ και τρίτων χωρών, καθώς και στα σχετικά κεφάλαια των διαπραγματεύσεων για συμφωνίες ελεύθερων συναλλαγών. Οι σημερινές προτεραιότητες επικεντρώνονται στις ΗΠΑ (επεξεργασία συμφωνίας για τη γεφύρωση των συστημάτων τυποποίησης των ΗΠΑ και της ΕΕ[64] και διαπραγματεύσεις για την προσεχή διατλαντική εμπορική και επενδυτική εταιρική σχέση ), την Κίνα (διάλογος για την κανονιστική και βιομηχανική πολιτική, στρατηγικές συμπράξεις), τη Ρωσία (εταιρική σχέση εκσυγχρονισμού), την Ινδία, την Ιαπωνία, την Κορέα, τις χώρες ASEAN και τη Λατινική Αμερική, · την επέκταση της ενιαίας αγοράς, ιδίως μέσω της διαδικασίας διεύρυνσης της Ευρωπαϊκής Ένωσης, της Ευρωπαϊκής Πολιτικής Γειτονίας, καθώς και της διαπραγμάτευσης συμφωνιών σχετικά με τη διαπίστωση της συμμόρφωσης και την αποδοχή βιομηχανικών προϊόντων με τρίτες χώρες που υιοθετούν την ευρωπαϊκή νομοθεσία για την ασφάλεια των προϊόντων που υποστηρίζεται από ευρωπαϊκά πρότυπα. · στρατηγικές δράσεις σε χώρες προτεραιότητας που περιλαμβάνουν: · εμπειρογνώμονες της ευρωπαϊκής τυποποίησης αποσπασμένους, επί του παρόντος, στην Κίνα και την Ινδία (και ίσως στο μέλλον και στη Βραζιλία), οι οποίοι εξασφαλίζουν την τοπική παρουσία της ευρωπαϊκής τυποποίησης, καθώς και τη ροή πληροφοριών σχετικά με την πρόσβαση σε βασικές αγορές· · διαδικτυακές ενημερωτικές πλατφόρμες σχετικά με την τυποποίηση, (με την Κίνα[65], όπου η έμφαση δίνεται στην επέκταση της κάλυψης πέρα από τους σημερινούς τομείς και, ίσως, στο μέλλον με τις ΗΠΑ), χαρτογράφηση του αντίστοιχου τοπίου σχετικά με την τυποποίηση, συμπεριλαμβανομένων θεμάτων πρόσβασης στην αγορά που αφορούν άμεσα την τυποποίηση· · την ενίσχυση των αφρικανικών ικανοτήτων στον τομέα των προτύπων, σύμφωνα με το κοινό σχέδιο δράσης ΕΕ-Αφρικής, ιδίως μέσω του τεχνικού και πολιτικού διαλόγου με τις σχετικούς αφρικανικούς οργανισμούς τυποποίησης και περιφερειακές οργανώσεις. 4. Συμπέρασμα Αυτό το πρώτο ετήσιο πρόγραμμα εργασιών της Ένωσης για την ευρωπαϊκή τυποποίηση που εκδίδεται δυνάμει του κανονισμού για την τυποποίηση αποτελεί βασικό στοιχείο των προσπαθειών της Επιτροπής για την επιτάχυνση των διαδικασιών τυποποίησης. Παρέχει τη δυνατότητα για την πιο αποτελεσματική πρόβλεψη και τον προγραμματισμό των δραστηριοτήτων τυποποίησης, ενώ οι προσπάθειες αυτές θα ενισχυθούν περαιτέρω από τις βραχύτερες προθεσμίες για την αποδοχή των προτεινόμενων εντολών. Η χρονική στιγμή έκδοσής του επιτρέπει τον συγχρονισμό με προπαρασκευαστικές εργασίες των ΕΟΤ και η Επιτροπή τους καλεί να λάβουν υπόψη το εν λόγω πρόγραμμα εργασίας κατά την εκπόνηση των δικών τους ετήσιων προγραμμάτων εργασίας, αργότερα στη διάρκεια του έτους. Το πρόγραμμα έχει καταρτιστεί σε διαβούλευση με όλους τους ενδιαφερομένους και παρέχει μια πλατφόρμα για τη συλλογή ενός μεγάλου φάσματος πληροφοριών σχετικά με τις μελλοντικές προτεραιότητες των δραστηριοτήτων τυποποίησης. Πληροφορίες για τις δραστηριότητες τυποποίησης που θα δρομολογηθούν με βάση το παρόν πρόγραμμα εργασίας θα συμπεριληφθούν στο επόμενο πρόγραμμα εργασίας της Ένωσης για την ευρωπαϊκή τυποποίηση, ώστε να εξασφαλιστεί η ανάδραση προς όλα τα ενδιαφερόμενα μέρη. [1] COM(2010) 2020 τελικό. [2] COM(2012) 582 τελικό. [3] Swann G.M.P., «The Economics of Standardisation: An Update», έκθεση για το Υπουργείο Επιχειρήσεων, Καινοτομίας και Δεξιοτήτων του ΗΒ, 2010. [4] Στόχος που προβλέπει η ανακοίνωση για τη βιομηχανική πολιτική του Οκτωβρίου του 2012. [5] COM(2011) 311 τελικό. [6] Κανονισμός (EΕ) αριθ. 1025/2012. [7] Απόφαση της Επιτροπής της 28.11.2011, ΕΕ C 349 της 30.11.2011. Συνεδρίασε για πρώτη φορά στις 26.3.2012 [8] http://ec.europa.eu/governance/impact/planned_ia/docs/2013_entr_003_industrial_products_en.pdf [9] COM(2012) 433 τελικό. [10] COM(2013) 122 τελικό και SWD(2013)60 τελικό. [11] Οδηγία 2009/125/ΕΚ. [12] M/495 [13] SWD(2012) 434 τελικό [14] COM(2012) 082 τελικό. [15] COM(2012) 636 τελικό. [16] COM(2013) 17 τελικό. [17] http://ec.europa.eu/energy/gas_electricity/smartgrids/taskforce_en.htm [18] M/490 [19] Οδηγία 2001/95/ΕΚ. [20] COM(2013) 78 τελικό. [21] Κανονισμός (ΕΚ) αριθ. 882/2004. [22] Κανονισμός (ΕΚ) αριθ. 1223/2009. [23] Κανονισμός (EΕ) αριθ. 1007/2011. [24] Κανονισμός (ΕΚ) αριθ. 2003/2003. [25] M/501 [26] Κανονισμός (ΕΚ) αριθ. 552/2004. [27] M/524 [28] COM(2013) 18. [29] COM(2010) 560. [30] Οδηγία 2008/96/ΕΚ. [31] Κανονισμός (EΕ) αριθ. 305/2011. [32] Κανονισμός (ΕΚ) αριθ. 683/2008. [33] M/496 [34] COM (2012) 417. [35] Κανονισμός (ΕΚ) αριθ. 1907/2006. [36] Οδηγία 2006/123/ΕΚ. [37] M/517 [38] Οδηγία 2011/24/ΕΕ, σύσταση του Συμβουλίου 2009/C 151/01. [39] M/376 [40] M/420 [41] M/473 [42] COM(2010) 352 τελικό. [43] COM(2012) 083 τελικό. [44] COM(2012) 79 τελικό. [45] COM(2012) 4701 τελικό. [46] COM(2012) 216 τελικό. [47] COM(2010) 245. [48] http://ec.europa.eu/enterprise/sectors/ict/files/ict-policies/2010-2013_ict_standardisation_work_programme_2nd_update_en.pdf [49] Οδηγία 2011/24/ΕΕ. [50] http://www.ehealth-strategies.eu/ [51] M/436 [52] COM(2007) 496. [53] Να προστεθεί παραπομπή μετά την έγκριση την άνοιξη του 2013 [54] Οδηγία 1999/93/ΕΚ. [55] M/460r [56] COM(2012) 238. [57] Οδηγία 2010/40/ΕΕ, COM (2008) 886 [58] COM(2011) 21. [59] M/478 [60] Κανονισμός (ΕΚ) αριθ. 1005/2009. [61] Οδηγία 2008/50/ΕΚ. [62] Οδηγία 2012/19/ΕΕ. [63] Οδηγία 2008/98/ΕΚ. [64] http://trade.ec.europa.eu/doclib/docs/2011/december/tradoc_148393.pdf [65] http://ec.europa.eu/enterprise/newsroom/cf/itemdetail.cfm?item_id=6271&lang=en